ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2653/96 υποβολή: Jacques Donnay (UPE) προς την Επιτροπή (15 Οκτωβρίου 1996)

Θέμα: Ο τεχνικός έλεγχος των εμπορικών πλοίων

Η βελτίωση της ασφάλειας των θαλασσίων μεταφορών εξαρτάται από τον τεχνικό έλεγχο που υφίστανται τα πλοία σε κάθε λιμάνι.

Παρά ταύτα, έχει διαπιστωθεί ότι ο εν λόγω έλεγχος δεν είναι ομοιόμορφος σε όλα τα λιμάνια της Ένωσης.

Ποιά μέτρα προτίθεται να λάβει η Επιτροπή προκειμένου να διασφαλιθσεί η αποτελεσματικότητα των ελέγχων σε όλες τις χώρες της Ένωσης και να αποφευχθεί η στρέβλωση του ανταγωνισμού λόγω ανισότητας των ελέγχων;

Απάντηση του κ. Kinnock εξ ονόματος της Επιτροπής (20 Νοεμβρίου 1996)

Τον Ιούνιο του 1995 το Συμβούλιο ενέκρινε την οδηγία 95/21/ΕΚ ((OJ No L 157, 7.7.1995. )) για την επιβολή, σχετικά με την ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων, η συχνά αποκαλούμενη οδηγία για τους ελέγχους που διενεργεί το κράτος ελλιμενισμού. Τα κράτη μέλη είχαν υποχρέωση να εγκρίνουν τις αντίστοιχες νομοθετικές, κανονιστικές και διοικητικές διατάξεις που είναι απαραίτητες για την εφαρμογή της οδηγίας αυτής το αργότερο ως 30 Ιουνίου 1996 και στη συνέχεια να ενημερώσουν σχετικά την Επιτροπή.

Στόχο της οδηγίας αποτελεί η καθιέρωση κοινών κριτηρίων ελέγχου των πλοίων εκ μέρους του κράτους ελλιμενισμού και η εναρμόνιση των διαδικασιών επιθεώρησης και κράτησης με στόχο την ολοένα και μεγαλύτερη συμόρφωση προς τις διεθνείς και κοινοτικές νομοθετικές διατάξεις για την ασφάλεια της ναυσιπλοΐας, την προστασία του θαλασσίου περιβάλλοντος και την τήρηση των διατάξεων για τις συνθήκες διαβίωσης και εργασίας στα πλοία ανεξαρτήτως της σημαίας υπό την οποία πλέουν.

Η Επιτροπή θα παρακολουθήσει στενά την εφαρμογή της οδηγίας προκειμένου να επιτευχθεί η ουσιαστική και ενιαία τήρησή της από όλα τα κράτη μέλη και προτρέπει το Αξιότιμο μέλος του Κοινοβουλίου εάν διαθέτει στοιχεία σχετικά με τα θέματα που θίγει η ερώτησή του να της τα κοινοποιήσει.
ΓΡΑΠΤΗ ΕΡΩΤΗΣΗ E-2785/96 υποβολή: Bαrbara Dόhrkop Dόhrkop (PSE) προς την Επιτροπή (21 Οκτωβρίου 1996)

Θέμα: Δράσεις που αφορούν τις τσιγγάνες

Η Ευρωπαϊκή Επιτροπή ενέτεινε τις προσπάθειές της, όσον αφορά την εφαρμογή της αρχής της ισότητας ανδρών και γυναικών, ωθούμενη από την ένταξη της αρχής αυτής, το 1993, στη σχετική με τα διαρθρωτικά ταμεία νομοθεσία.

Οι μεγάλες διαφορές που ακόμη παρατηρούνται, γίνονται αβυσαλέες όταν αναφερόμαστε στις γυναίκες που ανήκουν σε αποκλεισμένες κοινωνικές ομάδες, οι οποίες είναι θύματα διπλών διακρίσεων, λόγω του φύλου τους και λόγω του ότι είναι μέλη ομάδων που υφίστανται την κοινωνική απόρριψη. Οι τσιγγάνες αποτελούν ένα ιδιαίτερα διαφωτιστικό παράδειγμα, εξαιτίας και του γεγονότος ότι η ιδέα της ισότητας ανδρών και γυναικών δεν έχει απήχηση στην κοινωνία τους. Μεταξύ των γυναικών της ομάδας αυτής παρατηρούνται υψηλά ποσοστά αναλφαβητισμού, χαμηλό εκπαιδευτικό επίπεδο και αποκλεισμός από την αγορά εργασίας. Οι τόσο ιδιαίτερες συνθήκες υπο τις οποίες ζούν οι τσιγγάνες, κάνουν απαραίτητη την υλοποίηση, εκ μέρους της Ευρωπαϊκής Ένωσης, ειδικών δράσεων για την κατάρτιση και την ένταξή τους στην αγορά εργασίας.

Ποιές δράσεις που αφορούν τις τσιγγάνες έχει εφαρμόσει μέχρι σήμερα η Επιτροπή;

Προτίθεται η Επιτροπή να εφαρμόσει στο μέλλον κάποια σχετική δράση;

Απάντηση του κ. Flynn εξ ονόματος της Επιτροπής (5 Δεκεμβρίου 1996)

Στο πλαίσιο της κοινοτικής πολιτικής που στοχεύει την προώθηση των ίσων ευκαιριών ανδρών και γυναικών, οι πιο συγκεκριμένες ενέργειες εφαρμόσθηκαν άμεσα ή έμμεσα υπέρ των τσιγγάνων γυναικών. Για παράδειγμα, η Επιτροπή υποστήριξε τη δημιουργία τράπεζας δεδομένων από το Instituto romani para asuntos sociales y culturales (το 1995 και 1996) για την κατάσταση των τσιγγάνων γυναικών, και έδωσε την υποστήριξή της σε ενημερωτικό φυλάδιο που εξέδωσε το κέντρο ερευνών του πανεπιστημίου Renι Descartes στο Παρίσι για τους τσιγγάνους.

Στο πλαίσιο του προγράμματος ΣΩΚΡΑΤΗΣ, όλες οι ενέργειες που στοχεύουν την εκπαίδευση των παιδιών των τσιγγάνων αφορούν την διάσταση των ίσων ευκαιριών των νεαρών κοριτσιών και αγοριών. Αυτό το θέμα αποτελεί μέρος των σχεδίων κατάρτισης των τσιγγάνων μεσολαβητών το οποίο χρηματοδοτεί επίσης η Επιτροπή.

Το πρόγραμμα LEONARDO DA VINCI προσφέρει, από την πλευρά της καινοτομίας σε θέματα επαγγελματικής κατάρτισης (προσεγγίσεις, μεθόδους, εργαλεία κατάρτισης), πλαίσιο ιδιαίτερα καλά προσαρμοσμένο για ενέργειες που απευθύνονται σε άτομα με μεγαλύτερη δυσκολία και στην ισότητα ανδρών και γυναικών. Κατ' αυτόν τον τρόπο, στην επιλογή για το 1995, εγκρίθηκε πολυετές σχέδιο, με βάση διακρατικές εταιρικές σχέσεις το οποίο καταρτίστηκε με πρωτοβουλία του υπουργού Εθνικής Παιδείας της Γαλλίας και το οποίο προορίζεται να διευκολύνει μέσα από τις δικές τους πολιτιστικές ρίζες την ένταξη των τσιγγάνων

Γενικά η Επιτροπή υποστηρίζει τις διακρατικές ανταλλαγές πληροφοριών και εμπειριών σε θέματα ένταξης στην αγορά εργασίας το τέταρτο κοινοτικό πρόγραμμα που αφορά την ισότητα ανδρών και γυναικών.
ΓΡΑΠΤΗ ΕΡΩΤΗΣΗ E-3260/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Προσωρινός Δείκτης Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Συμπίπτει ή διαφέρει ο δείκτης αυτός από το Δείκτη Τιμών Καταναλωτή που χρησιμοποιεί η Γερμανία;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ P-2946/96 υποβολή: Μιχαήλ Παπαγιαννάκης (GUE/NGL) προς την Επιτροπή (25 Οκτωβρίου 1996)

Θέμα: Αναθεώρηση του καθεστώτος της κοινής οργάνωσης αγοράς του ελαιολάδου

Λαμβάνοντας υπόψιν ότι: α) η Επιτροπή πρόκειται να εγκρίνει - πιθανότατα στις 13 Νοεμβρίου 1996 - σχέδιο αναθεώρησης του καθεστώτος της κοινής οργάνωσης αγοράς του ελαιολάδου στην Ευρωπαϊκή Ένωση, επιφέροντας σοβαρές αλλαγές στη μορφή της στήριξης και αντικαθιστώντας την ενίσχυση στον παραγωγό με μία κατ' αποκοπήν ενίσχυση κατά δένδρο, β) επιχειρείται αυτή η ριζική αναμόρφωση σ' έναν τομέα που δεν τη χρειάζεται, και βασίζεται απ' ό,τι φαίνεται σε λόγους που δεν συνδέονται με τη λειτουργία της αγοράς, και γ) εξαιτίας αυτής της ριζικής αναμόρφωσης, διακυβεύεται σοβαρά το μέλλον του τομέα και η ποιότητα του προϊόντος που αποτελεί βασικό στοιχείο της αγοράς του, ερωτάται η Επιτροπή:

1. εάν και πότε προτίθεται να παρουσιάσει στο Ευρωπαϊκό Κοινοβούλιο σχετικό κείμενο προτάσεων,

2. ποιά μορφή πρόκειται να δώσει σ' αυτό το κείμενο, και

3. εάν πρόκειται να συνοδεύσει την οποιανδήποτε μορφή προτάσεών της από κάποια μελέτη τόσο των επιπτώσεων των προτάσεών της στους παραγωγούς και στο φυσικό περιβάλλον όσο και στην αναμενόμενη εξέλιξη της αγοράς του προϊόντος;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2684/96, E-2685/96 και P-2946/96 (20 Νοεμβρίου 1996)

Η Επιτροπή θα συζητήσει τις διάφορες δυνατές επιλογές για τη μεταρρύθμιση της κοινής οργάνωσης αγοράς του ελαιόλαδου στο πολύ εγγύς μέλλον. Προτού υποβληθούν συγκεκριμένες προτάσεις, θα διαβιβασθεί στο Κοινοβούλιο και στο Συμβούλιο ένα έγγραφο προς συζήτηση.

Η Επιτροπή δεν μπορεί να προδικάσει τα αποτελέσματα των αποφάσεών της απαντώντας σε ειδικές ερωτήσεις σχετικά με τις ενδεχόμενες επιλογές, αλλά θα λάβει, ασφαλώς, υπόψη τις ερωτήσεις και τις παρατηρήσεις του Αξιότιμου Μέλους του Κοινοβουλίου. Πρέπει να γίνει σαφές ότι η νέα κοινή οργάνωση αγοράς στον τομέα του ελαιόλαδου θα πρέπει να είναι απλή, με μεγαλύτερο βαθμό διαφάνειας και ευκολότερη από την άποψη του ελέγχου από το υπάρχον καθεστώς. Η ποιότητα πρέπει να πριμοδοτείται και οι παραγωγοί να αποτελούν όσο το δυνατόν αμεσότερο στόχο. Πρέπει να ληφθούν υπόψη οι περιφερειακές, κοινωνικές και περιβαλλοντικές διαφορές.
ΓΡΑΠΤΗ ΕΡΩΤΗΣΗ E-2931/96 υποβολή: Johanna Maij-Weggen (PPE) και Arie Oostlander (PPE) προς την Επιτροπή (8 Νοεμβρίου 1996)

Θέμα: Σχετικά με τις υποτιθέμενες καθυστερήσεις της οικονομικής βοήθειας προς τη Βοσνία

Γνωρίζει η Επιτροπή ότι ο πρωθυπουργός της Βοσνίας κ. Muratovic στις 30 Σεπτεμβρίου, κατά τη διάρκεια συνέντευξης τύπου επ'ευκαιρία της ετησίας συνόδου της Διεθνούς Τράπεζας και του ΔΝΤ στην Ουάσιγκτον, κατηγόρησε την Ευρωπαϊκή Ένωση για βραδεία υλοποίηση των σχεδίων της ΕΕ για την παροχή οικονομικής ενίσχυσης στη Βοσνία;

Τί εννοούσε ο βόσνιος πρωθυπουργός όταν, σύμφωνα με σχόλια του τύπου, μίλησε για «περίπλοκες διοικητικές διαδικασίες» και ανακοίνωσε ότι «μόλις ένα σχέδιο προσδιορίζεται, ξεσπά ασυμφωνία σχετικά με το ερώτημα ποιά χώρα της ΕΕ θα υλοποιήσει το εν λόγω σχέδιο»;

Μπορεί η Επιτροπή να δώσει μια εικόνα της προόδου των χρηματοδοτικών προγραμμάτων της ΕΕ και να αναφέρει τα προβλήματα που συνδέονται με αυτά;

Απάντηση του κ. Van den Broek, εξ ονόματος της Επιτροπής (10 Δεκεμβρίου 1996)

Η Επιτροπή συμμερίζεται τη γνώμη του Αξιότιμου Μέλους του Κοινοβουλίου σχετικά με την ανάγκη επιτάχυνσης του προγράμματος βοήθειας στη Βοσνία-Ερζεγοβίνη. Για την επίτευξη του στόχου αυτού, η Επιτροπή έλαβε ορισμένα μέτρα που εφαρμόζονται, μεταξύ άλλων και σε συνάρτηση με τις ανάγκες, στην προσαρμογή των κανόνων όσον αφορά την ανάθεση συμβάσεων και την επαναπροσαρμογή των κονδυλίων του προϋπολογισμού.

Η πολύ αργή σύσταση του νέου κράτους της Βοσνίας Ερζεγοβίνης συνεπάγεται σημαντική επιβράδυνση του προγράμματος ανασυγκρότησης. Οι νόμιμοι εταίροι είναι απόντες ή αρνούνται κάθε ευθύνη σχετικά με το θέμα πριν διασαφηνιστεί η κατάσταση των μελλοντικών αρχών.

Πριν από τις εκλογές, η συνεργασία μεταξύ των μερών ήταν σχεδόν ανύπαρκτη, για να μην πούμε ότι επρόκειτο για αμοιβαία και συστηματική αντίθεση. Αυτή ήταν η περίπτωση όχι μόνο μεταξύ της Republika Srpska και της Ομοσπονδίας αλλά, ακόμα, και στο εσωτερικό της Ομοσπονδίας.

Η χορήγηση των πόρων πρέπει κατά προτεραιότητα, να στηριζεται στην έκταση των ζημιών και στις ανάγκες που προκλήθηκαν από τις καταστροφές του πολέμου, στην «χρηστή» προμήθεια και στη γενικευμένη πρόσβαση στην πληροφόρηση. Οι αρχές αυτές αποτελούν αναπόσπαστο τμήμα των κανόνων που εφαρμόζει η Επιτροπή.

Η παραβίαση των κανόνων αυτών είχε σαν αποτέλεσμα την επιβράδυνση της εφαρμογής των προγραμμάτων. Ένα άλλο πρόβλημα παραμένει η μειωμένη δυνατότητα απορρόφησης που οφείλεται στην έλλειψη μέσων επί τόπου, ιδίως έμπειρου τοπικού προσωπικού.

Τέλος, αν και βασικά δεν υφίσταται ανταγωνισμός μεταξύ των χωρών-χορηγών, υπάρχει ωστόσο, πρόβλημα συντονισμού. Για το λόγο αυτό, η Επιτροπή υποστήριξε τη δημιουργία task-forces στο Σαράγιεβο καθώς και τη χρήση βάσεων δεδομένων που βελτιώνει το συντονισμό μεταξύ των χωρών χορηγών.
ΓΡΑΠΤΗ ΕΡΩΤΗΣΗ E-1483/96 υποβολή: Αλέξανδρος Αλαβάνος (GUE/NGL) προς την Επιτροπή (12 Iουνίου 1996)

Θέμα: Επιχειρησιακό Πρόγραμμα ΠΕΠ Κεντρικής Μακεδονίας, Υποπρόγραμμα 3, Μέτρο 3

Στη Θεσσαλονίκη, ιδιαίτερα το καλοκαίρι λόγω της αυξημένης ζήτησης, παρατηρούνται κάποια προβλήματα υδροδότησης της πόλης, που οφείλονται κυρίως στο δίκτυο μεταφοράς. Στο επιχειρησιακό πρόγραμμα ΠΕΠ Κεντρικής Μακεδονίας στο Υποπρόγραμμα 3 «Βελτίωση βασικών υποδομών αστικών κέντρων και ποιότητα ζωής» στο Μέτρο 3 «Διαχείριση περιβάλλοντος» περιλαμβάνονται έργα ύψους 11343 χιλ. Ecu και ένας από τους στόχους του είναι και τα δίκτυα ύδρευσης. Ερωτάται η Επιτροπή:

1. Ποια είναι η απορρόφηση του Μέτρου 3 του Υποπρογράμματος 3 το 1994 και 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες της καθυστέρησης;

Συμπληρωματική απάντηση της κας Wulf-Mathies εξ ονόματος της Επιτροπής (5 Σεπτεμβρίου 1996)

Το μέτρο 3.3 του περιφερειακού επιχειρησιακού προγράμματος της Kεντρικής Μακεδονίας δεν αφορά την πόλη της Θεσσαλονίκης αλλά τις άλλες πόλεις της περιφέρειας.

Το ποσοστό εκτέλεσης του μέτρου αυτού ανήλθε στο 12% κατά το 1994 και στο 28% κατά το 1995.

Στο πλαίσιο του μέτρου αυτού, συγχρηματοδοτούνται επτά σχέδια, τα οποία βρίσκονται σήμερα στο αρχικό στάδιο της υλοποίησής τους. Η απορρόφηση των κεφαλαίων θα επιταχυνθεί, χωρίς αμφιβολία, από το 1996.
ΓΡΑΠΤΗ ΕΡΩΤΗΣΗ P-3419/96 υποβολή: Κωνσταντίνος Χατζηδάκης (PPE) προς την Επιτροπή (27 Νοεμβρίου 1996)

Θέμα: Παρατυπίες στην εξαγωγή «φέτας» από τη Δανία

Στην ετήσια έκθεσή του για το 1995, το Ευρωπαϊκό Ελεγκτικό Συνέδριο διαπιστώνει σωρεία παραβιάσεων και παρατυπιών σε ότι αφορά τις αιτήσεις για χρηματικές επιστροφές σχετικά με την εξαγωγή «φέτας» από τη Δανία σε τρίτες χώρες (Κανονισμός ΕΟΚ, 3665/87). Συγκεκριμένα διαπιστώνει ότι οι έλεγχοι που διενεργήθηκαν από τις δανικές αρχές σχετικά με την περιεκτικότητα σε λιπαρά επί ξηράς ύλης και την περιεκτικότητα σε νερό του προϊόντος ήταν συχνά ελλιπείς και γενικά μη ικανοποιητικοί, με αποτέλεσμα η εξαγόμενη «φέτα» να μην πληροί πάντα τις παραμέτρους σύνθεσης που ορίζονται στον Κανονισμό ΕΟΚ, 3846/87 ((ΕΕ L 366 της 24.12.1987, σελ. 1. )).

Με δεδομένα αυτά, μπορεί η Επιτροπή να με πληροφορήσει σε τι συγκεκριμένες ενέργειες προτίθεται να προβεί, έτσι ώστε να εκλείψουν στο μέλλον αυτές οι παραβιάσεις και παρατυπίες;

Απάντηση της κας Gradin εξ ονόματος της Επιτροπής (8 Ιανουαρίου 1997)

Σύμφωνα με την απάντηση της Επιτροπής στην ετήσια έκθεση του Ελεγκτικού Συνεδρίου για το οικονομικό έτος 1995 ((ΕΕ C 340 της 12.11.1996. )), οι αποφάσεις για τις οικονομικές επιπτώσεις των παρατυπιών σχετικά με την εξαγωγή τυριού φέτας από την Δανία θα ληφθούν στα πλαίσια της εκκαθάρισης των λογαριασμών του οικονομικού έτους 1994.

Η Επιτροπή γνωστοποιεί ότι η κατάσταση που περιγράφεται όσον αφορά την Δανία δεν πρέπει να επαναληφθεί πλέον στο μέλλον για τρεις λόγους. Πρώτον, με βάση τον κανονισμό (ΕΚ) αριθ. 2721/95 ((ΕΕ L 283 της 25.11.1995. )), εκδόθηκε ο κανονισμός (ΕΚ) αριθ. 1854/96 ((ΕΕ L 246 της 27. 9.1996. )) για τον καθορισμό πίνακα μεθόδων αναφοράς που πρέπει να χρησιμοποιούνται για την ανάλυση και ποιοτική αξιολόγηση του γάλακτος και των γαλακτοκομικών προϊόντων. Με βάση τον νέο κανονισμό, που τέθηκε σε ισχύ την 1η Οκτωβρίου 1996, μπορεί να προσδιοριστεί καθαρά η μέθοδος αναφοράς σε μια συγκεκριμένη περίπτωση ανάλυσης. Επιπλέον, έχουν διανεμηθεί προσφάτως οι κατευθυντήριες γραμμές για την ερμηνεία των αναλυτικών αποτελεσμάτων οι οποίες πρέπει να εξασφαλίσουν τη βελτίωση της ποιότητας των στοιχείων και να μειώσουν τις διαφωνίες σχετικά με την αξιολόγηση των αποτελεσμάτων. Δεύτερον, ο κανονισμός (ΕΚ) αριθ. 2123/96 ((ΕΕ L 284 της 6.11.1996 - βλ. επίσης τον κανονισμό (ΕΚ) αριθ. 2230/96, ΕΕ L 305 της 27.11.1996. )), που τροποποιεί τον κανονισμό (ΕΟΚ) αριθ. 3846/87 περί καθορισμού της ονοματολογίας των γεωργικών προϊόντων για τις επιστροφές κατά την εξαγωγή, ορίζει ακριβέστερα τις απαιτήσεις σχετικά με τους κώδικες προϊόντων για τα τυριά, συμπεριλαμβανομένης της φέτας, κυρίως όσον αφορά στην μέγιστη περιεκτικότητα σε νερό και την ελάχιστη περιεκτικότητα σε λίπος. Οι απαιτήσεις αυτές ισχύουν για τις αιτήσεις χορήγησης αδειών που υποβλήθηκαν από τις 15 Νοεμβρίου 1996. Τρίτον, ο κανονισμός (ΕΚ) αριθ. 1107/96 ((ΕΕ L 148 της 21. 6.1996. )) που καταχωρεί τη φέτα ως προϊόν προστατευμένης ονομασίας προέλευσης (PDO), τέθηκε σε ισχύ στις 21 Ιουνίου 1996.
ΓΡΑΠΤΗ ΕΡΩΤΗΣΗ E-2639/96 υποβολή: Christine Crawley (PSE) προς την Επιτροπή (15 Οκτωβρίου 1996)

Θέμα: Κρατική Υγειονομική Υπηρεσία Κρέατος του Η.Β.

Δεδομένων των ανησυχιών σχετικά με την ασφάλεια του κρέατος και της πρόσφατης συμφωνίας για να αρχίσει η άρση της απαγόρευσης που πλήττει το βόειο κρέας, θα μπορούσε η Επιτροπή να διερευνήσει ένα περιστατικό στο Μπέρμινχαμ όπου ένας υγειονομικός έλεγχος βοείου κρέατος με οστά τον οποίο διενήργησε σε κρεοπωλεία η δημοτική υπηρεσία περιβάλλοντος ανακάλυψε περιπτώσεις - τις οποίες είχε παραβλέψει η Κρατική Υγειονομική Υπηρεσία Κρέατος - στις οποίες δεν είχαν αφαιρεθεί πλήρως τα συγκεκριμένα μέρη του βοείου κρέατος που είναι ύποπτα για τη μετάδοση της σπογγώδους εγκεφαλοπάθειας των βοοειδών;

Θα μπορούσε η Επιτροπή να εξηγήσει πώς ελέγχει το έργο της Κρατικής Υγειονομικής Υπηρεσίας Κρέατος του Η.Β. και των παρεμφερών υπηρεσιών στα άλλα κράτη μέλη;

Aπάντηση του κ. Fischler εξ ονόματος της Επιτροπής (29 Νοεμβρίου 1996)

Η συμφωνία που έχει συναφθεί στο Ευρωπαϊκό Συμβούλιο της Φλωρεντίας αφορά τους όρους της σταδιακής άρσης της απαγόρευσης που πλήττει τα ζώντα ζώα, το βόειο κρέας και τα προϊόντα με βάση το βόειο κρέας. Οι προτάσεις που έχουν ως στόχο την άρση της απαγόρευσης αυτής δεν μπορούν ωστόσο να υποβληθούν στην Επιτροπή εάν δεν πληρούν τους όρους που ορίστηκαν στο πλαίσιο της συμφωνίας της Φλωρεντίας. Αυτό δεν έχει συμβεί μέχρι τώρα. Επομένως ισχύει ακόμη η απόφαση 96/239 της Επιτροπής.

Η Επιτροπή λαμβάνει κάθε 15 μέρες έκθεση από τις αγγλικές αρχές για την εφαρμογή των μέτρων ελέγχου που αφορούν τη σπογγώδη εγκεφαλοπάθεια των βοοειδών (ΣΕB). Το Ηνωμένο Βασίλειο ενημέρωσε την Επιτροπή σχετικά με το επεισόδιο στο Birmingham το οποίο αποτέλεσε αντικείμενο έρευνας αλλά τα αποδεικτικά στοιχεία δεν επαρκούσαν για να επιβεβαιώσουν τους ισχυρισμούς των εφημερίδων.

Η Επιτροπή παρακολουθεί τις εργασίες της αγγλικής υπηρεσίας υγιεινής του κρέατος και των παρόμοιων οργανώσεων των άλλων κρατών μελών πραγματοποιώντας τακτικά ελέγχους. Επιπλέον, η Επιτροπή έστειλε αρκετές αποστολές ελέγχου στο Ηνωμένο Βασίλειο για την παρακολούθηση της εφαρμογής των διατάξεων που αφορούν τη ΣΕΒ.
ΓΡΑΠΤΗ ΕΡΩΤΗΣΗ E-3186/96 υποβολή: Bryan Cassidy (PPE) προς την Επιτροπή (22 Νοεμβρίου 1996)

Θέμα: Διαγωνισμοί για τον βαθμό Α στην Ευρωπαϊκή Επιτροπή

Θα μπορούσε η Επιτροπή να γνωστοποιήσει ένα κατάλογο για το έτος 1995 και το πρώτο εξάμηνο του 1996 σχετικά με:

1. Τον αριθμό των διαγωνισμών για τον βαθμό Α.

2. Τον αριθμό των θέσεων εργασίας και των θέσεων εργασίας σε λίστα αναμονής σε κάθε διαγωνισμό.

3. Τον αριθμό των υποψηφίων για κάθε διαγωνισμό.

4. Τις αποτυχίες ανά χώρα προέλευσης των υποψηφίων για κάθε διαγωνισμό.

Απάντηση του κ. Liikanen εξ ονόματος της Επιτροπής (18 Δεκεμβρίου 1996)

1. 60.

2.-4. Τα αιτούμενα στοιχεία παρατίθενται στους πίνακες που απεστάλησαν απευθείας στο αξιότιμο μέλος και στη Γενική Γραμματεία του Κοινοβουλίου. Οι περισσότεροι από τους διαγωνισμούς αυτούς αφορούσαν ειδικές θέσεις προϊσταμένου διοικητικής μονάδας ή συμβούλου, για υπηκόους ενός από τα τρία νέα κράτη μέλη, σύμφωνα με τον κανονισμό του Συμβουλίου (ΕΚ) αριθ. 626/95. Διοργανώθηκαν επίσης και άλλοι γενικοί διαγωνισμοί κατηγορίας Α για την κατάρτιση πινάκων επιτυχόντων με πολίτες από την Αυστρία, τη Φινλανδία και τη Σουηδία. Κατά τη διάρκεια της περιόδου αυτής, δεν διοργανώθηκαν γενικοί διαγωνισμοί κατηγορίας Α για πολίτες από όλα τα κράτη μέλη.
ΓΡΑΠΤΗ ΕΡΩΤΗΣΗ E-2681/96 υποβολή: Josι Valverde Lσpez (PPE) προς την Επιτροπή (15 Οκτωβρίου 1996)

Θέμα: Η κατάταση που επικρατεί σήμερα από τη μη εφαρμογή εκ μέρους του Ηνωμένου Βασιλείου της οδηγίας για το νερό προς ανθρώπινη χρήση

Η πραγματική εφαρμογή της οδηγίας 80/778/ΕΟΚ ((EE L 229 της 30.08.1980, σελ. 11. )) σχετικά με το νερό που προορίζεται για ανθρώπινη κατανάλωση έτυχε σοβαρών παραβιάσεων εκ μέρους του Ηνωμένου Βασιλείου. Θα μπορούσε να αναφερθεί ποιά κατάσταση επικρατεί σήμερα;

Κοινή απάντηση της κας Bjerregaard εξ ονόματος της Επιτροπής στις γραπτές ερωτήσεις E-2680/96, E-2681/96 και E-2682/96 (29 Νοεμβρίου 1996)

Είναι αδύνατο να εκτεθεί η κατάσταση που επικρατεί σήμερα σε ό,τι αφορά την εφαρμογή της οδηγίας 80/778/ΕΟΚ έως ότου η Επιτροπή λάβει και ελέγξει τις εθνικές εκθέσεις για την εφαρμογή της οδηγίας περί ποσίμου ύδατος κατά την τριετία 1993-1995. Η έκθεση για την εφαρμογή της οδηγίας αναμένεται να δημοσιευθεί το 1997.

Ωστόσο επιβάλλεται να σημειωθεί ότι έχει κινηθεί αντίστοιχη διαδικασία για παραβάσεις κατά του Βελγίου, της Γερμανίας και του Ηνωμένου Βασιλείου σχετικά με την οδηγία αυτή με προσφυγή στο Δικαστήριο των Ευρωπαϊκών Κοινοτήτων, όπως αναφέρεται στον πίνακα που περιλαμβάνεται στο σχέδιο έκθεσης του κ. Collin εξ ονόματος της Επιτροπής του Κοινοβουλίου για το Περιβάλλον, με θέμα την προτεινόμενη αναθεώρηση της στρατηγικής για το πόσιμο νερό.
ΓΡΑΠΤΗ ΕΡΩΤΗΣΗ E-3029/96 υποβολή: Arthur Newens (PSE) προς την Επιτροπή (11 Νοεμβρίου 1996)

Θέμα: Επισήμανση των προϊόντων διατροφής

Θα μπορούσε η Επιτροπή να μας πληροφορήσει για το ποιά προϊόντα κρέατος προορριζόμενα για ανθρώπινη κατανάλωση περιέχουν κρέας αλόγου, παραθέτοντας τα ονόματα και τις εμπορικές ονομασίες των προϊόντων αυτών, και ποιοί κανόνες ισχύουν στην ΕΕ ως προς την επισήμανση;

Απάντηση του κ. Fischler εξ ονόματος της Επιτροπής (27 Νοεμβρίου 1996)

Η Επιτροπή δεν διαθέτει ιδιαίτερες πληροφορίες για τα προϊόντα που προορίζονται στην ανθρώπινη κατανάλωση και περιέχουν ως συστατικό, κρέας αλόγου ούτε όσον αφορά τη σήμανση αυτών των προϊόντων.

Τα εν λόγω προϊόντα υπόκεινται στις διατάξεις της οδηγίας 79/112/ΕΟΚ όσον αφορά την προσέγγιση των νομοθεσιών των κρατών μελών που αφορούν τη σήμανση και την παρουσίαση των τροφίμων ((ΕΕ αριθ. L 33 της 08.02.1979. )). Σύμφωνα με την οδηγία αυτή η σήμανση των τροφίμων αυτών πρέπει να περιλαμβάνει έναν κατάλογο συστατικών που επιτρέπουν στον καταναλωτή να γνωρίζει τη σύνθεση του αγορασμένου τροφίμου, και ενδεχομένως, να ενημερώνεται για την παρουσία κρέατος αλόγου.